অ্যাম্বুল্যান্সে শুয়ে রক্তাক্ত অবস্থায় কাতরাচ্ছে শিশু। কিন্তু ভিআইপি যাতায়াতের জন্য বন্ধ রাস্তা। পথযাত্রীদের বারবার অনুরোধেও অ্যাম্বুল্যান্সকে এগিয়ে যেতে দিল না পুলিশ। রাজধানীতে এই দৃশ্যের ভিডিও ছড়িয়ে পড়ল সোশ্যাল মিডিয়ায়। দু’মিনিটের ওই ভিডিওটিতে দেখা গিয়েছে, ঘটনাস্থলে উপস্থিত অনেকেই পুলিশকে শিশুটির অবস্থা বোঝানোর চেষ্টা করছেন। তবে তাতে কাজ হয়নি। সূত্রের খবর, ঘটনাটি ঘটে মধ্য দিল্লির ইন্দিরা গাঁধী ইন্ডোর স্টেডিয়ামের ১৪ নম্বর গেটের কাছে। পুলিশ জানায়, সে সময় ওই এলাকা দিয়ে মালয়েশিয়ার প্রধানমন্ত্রীর কনভয় যাওয়ার কথা ছিল। তার জন্য এলাকাটি নিরাপত্তা বেষ্টনী দিয়ে ঘিরে দেওয়া হয়। বন্ধ করে দেওয়া হয় রাস্তাও। পুলিশের দাবি, ভিআইপি কনভয় যাওয়ার জন্য রাস্তা বন্ধ করাটাই দস্তুর। কনভয় চলে যাওয়ার পরেই অ্যাম্বুল্যান্সটিকে তড়িঘড়ি রাস্তা ছেড়ে দেওয়া হয়। তাছাড়া রোগী এবং তার পরিবারের পক্ষ থেকেও এ বিষয়ে কোনও অভিযোগ দায়ের করা হয়নি।